《定武兰亭真本歌》
明代·王世贞

髭龙蜕骨咸阳陌，玉匣千秋閟神迹。天怜墨派不欲湮，为扫中山一片石。

乐论黄庭总非故，褚临冯拓知难敌。隆准虽称高帝裔，赤符自许真人获。

面面看来俱是态，头头勘罢无凡格。似从天骨见风流，小展骥群争辟易。

世人耳观论肥瘦，飞燕阿环俱国色。一字能开八法先，分身立作诸家式。

陈家老叟似北禅，赵吴兴乞不可得。几三百年落余手，更数千本谁其匹。

玉躞金题岂增贵，连城照乘难为直。野夫黯澹一办香，相携去访山阴宅。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。